Keskusta-oikeistolaisen kansanpuolueen johtaja tähtää maansa liittokansleriksi sunnuntaisissa vaaleissa.

Uusi tyyli. Sebastian Kurz on matkalla kansleriksi. EPA

Itävalta siirtyy sunnuntain parlamenttivaaleissa piirun verran oikeammalle vain vuosi sen jälkeen, kun maa oli valita äärioikeistolaisen Vapauspuolueen FPÖ:n edustajan Norbert Hoferin presidentiksi. Voiton vei kuitenkin vihreiden Alexander Van Der Bellen.

Nyt islamofobiaa lietsovan ja maahanmuuttoa vastustavan Heinz-Christian Strachen Vapauspuolue on saamassa viimeisimpien ennusteiden mukaan 27 prosentin kannatuksen ja nousemassa jopa hallitukseen ensimmäisen kerran sitten vuoden 2000 EU-maiden kauhuksi. Tuolloin Jörg Haiderin johtama puolue nousi hallitusvastuuseen ja Itävalta joutui muiden EU-maiden boikotoinnin kohteeksi.

Politiikan ihmelapsi

Kannatusmittausten ykkösenä komeilee kuitenkin tällä hetkellä politiikan ihmelapsen, 31-vuotiaan ulkoministerin Sebastian Kurzin johtama keskusta-oikeistolainen kansanpuolue ÖVP 33 prosentin kannatuksella. Heinäkuussa puolueen johtoon noussut Kurz on vienyt puolueensa linjaa voimallisesti Vapauspuolueen tontille.

Nyt Kurz lupaa taistella poliittista islamia vastaan, sulkea islaminuskoisten päiväkodit, leikata ulkomaalaisten sosiaaliturvaa ja uudistaa turvapaikkajärjestelmän niin, että hakijat odottaisivat päätöstä Euroopan ulkopuolisissa keskuksissa. Äänestäjille Kurz jaksaa muistuttaa tulpanneensa pakolaisvirran Itävaltaan suljettuaan niin sanotun Balkanin reitin syksyllä 2015.

Itävallan sosiaalidemokraattien SPÖ:n kampanja taas on vaikeuksissa, kun se jäi kiinni Kurzin vastaisesta törkykampanjasta. Tekaistuilla Kurzia mustamaalaavilla Facebook-sivuilla levitettiin juutalaisvastaisia salaliittoteorioita ja ulkomaalaisvihaa. Tiukan linjan ottaminen pakolaiskysymykseen ei myöskään tuonut kannatusta SPÖ:lle.

Pitkän yhteistyön päätös

Liittokanslerina nyt istuva, SPÖ:n Christian Kern, joutuneekin luovuttamaan tehtävän vaalien jälkeen Kurzille, josta tulisi yhdellä iskulla EU:n ja maailman nuorin johtaja. Samalla saattaa päättyä SPÖ:n ja ÖVP:n pitkä yhteinen hallituskoalitio. Toisen maailmansodan jälkeen SPÖ ja ÖVP ovat olleet samassa hallituksessa 20 kertaa.

ÖVP:n hallituskumppaniksi voi hyvinkin nousta Vapauspuolue. Jos näin kävisi Itävallan hallituksessa istuisi ensimmäisen kerran toisen maailmansodan jälkeen uusnatsitaustainen ministeri. Vapauspuolueen Strache on kuulunut nuorempana uusnatseihin.

Ulkoministerin tehtäviin olisi tyrkyllä presidentinvaalit hävinnyt Norbert Hofer. Viimeinen este kansanpuolueen ja Vapauspuolueen hallituskumppaanuudelle poistui jo viime viikonloppuna, kun Strache vakuutti puolueensa suhtautuvan EU:hun myönteisesti. Kurz on aiemmin sanonut, ettei tee yhteistyötä EU-erosta flirttailevien puolueiden kanssa.

Entisten natsien, toisen maailmansodan jälkeen perustaman, Vapauspuolueen nousun hallitusvastuuseen ei kuitenkaan tällä kerralla uskota nostattavan vuoden 2000 kaltaisia vastatoimia. Euroopasta on tullut hyvin toisenlainen paikka sitten Jörg Haiderin päivien. Populistit ovat vallassa Puolassa ja Unkarissa, ja äärioikeistolainen politiikka on juurtunut läntisen Euroopan maaperään pitipä siitä sitten tai ei.

Lähteet: Guardian, Politico, Qantara, WAZ, Local, Die Welt